b'\n_START_ARTICLE_\nIvan Bajec\n_START_SECTION_\n\xc5\xbdivljenje in delo\n_START_PARAGRAPH_\nRodil se je v kme\xc4\x8dki dru\xc5\xbeini. Osnovno \xc5\xa1olo je v letih 1956\xe2\x88\x921964 obiskoval na Colu in \xc4\x8crnem Vrhu. Po kon\xc4\x8dani osnovni \xc5\xa1oli je \xc5\xa1el v Srednjo versko \xc5\xa1olo v Vipavo, kjer je leta 1968 maturiral. Po odslu\xc5\xbeenju voja\xc5\xa1kega roka v JLA je vstopil v ljubljansko bogoslovno semeni\xc5\xa1\xc4\x8de in se vpisal na Teolo\xc5\xa1ko fakulteto. Posve\xc4\x8den je bil 29. junija 1974 v Kopru, novo ma\xc5\xa1o pa je pel 30. junija 1974 na Colu. Po novi ma\xc5\xa1i je opravljal slu\xc5\xbebo nedeljskega kaplana na \xc4\x8crnem Vrhu in kon\xc4\x8dal \xc5\xa1tudij teologije. V za\xc4\x8detku leta 1976 je bil imenovan za rednega kaplana v Ren\xc4\x8dah, jeseni istega leta pa je od\xc5\xa1el za misijonarja na Slonoko\xc5\xa1\xc4\x8deno obalo.'